**Notat om redaktøroppgavene i Norsk Epidemiologi**

*14. mars 2023*

Norsk forening for epidemiologis (NOFE) tidsskrift [*Norsk Epidemiologi*](https://www.ntnu.no/ojs/index.php/norepid%29) søker ny redaktør. Redaktøren deltar vanligvis på NOFEs styremøter (nettmøte ca. 1g/mnd, maks 1,5 times varighet), og får et skattefritt honorar (for tiden kr 20.000 pr. år) og får dekket utgifter til deltakelse på de norske epidemiologikonferansene. I utgangspunktet er det ønskelig at redaktøren sitter i omtrent 5 år, med mulighet for forlengelse dersom det er ønskelig/hensiktsmessig. Redaktørens arbeidsoppgaver beskrives kort nedenfor, med utgangspunkt i hvordan nåværende redaktør utfører arbeidet.

Tidsskriftet ble tidligere utgitt med 2 nummer pr. år de aller fleste år. Fra 2014 har det bare vært utgitt ett nummer pr. år. De enkelte nummer omhandler spesifikke tema, innsendte artikler utenom tema aksepteres bare unntaksvis. Planlegging av tema for de enkelte nummer og rekruttering av gjesteredaktør(er) gjøres i samarbeid mellom redaktøren og styret i NOFE.

Når tema for et nummer er bestemt og gjesteredaktør(er) er på plass, er det en oppstartsdialog mellom redaktøren og gjesteredaktørene (2-3 møter). Gjesteredaktørene planlegger innholdet av nummeret (i samråd med NOFE og redaktøren), og sørger for å gjøre avtaler med forfatterne, finne referees og gjennomføre refereeprosessen. Det er fortløpende dialog mellom redaktøren og gjesteredaktørene etter behov. Etter hvert som gjesteredaktørene godkjenner endelig versjon av de enkelte artiklene, sendes manuskriptene som datafiler (Word og bildefiler) til redaktøren.

Manuskriptene (med figurer og tabeller) formateres av redaktøren til ferdige artikler. Dette er den desidert største arbeidsoppgaven for redaktøren. Nåværende redaktør har gjort dette arbeidet i Word. De ferdige artiklene konverteres til pdf og sendes til korrekturlesing hos forfatterne, før de enkelte pdf-filene settes sammen til én trykkeklar fil, i tillegg til omslaget som er en egen fil. Siden 1995 har trykking vært utført hos NTNU Grafisk senter (NTNUs interntrykkeri), som har vært raske og fleksible, i tillegg til at trykking internt ved NTNU er fritatt for MVA. Trykking kan også utføres hos andre trykkeri dersom det er hensiktsmessig eller dersom ny redaktør er ansatt ved et annet universitet med tilhørende trykkeri.

Redaktøren samarbeider med gjesteredaktørene om optimal spredning av de enkelte temanumrene, og anmeldelser i passende fora, inkludert Legeforeningens tidsskrift.

Norsk Epidemiologis hjemmeside driftes av NTNUs bibliotek; redaktøren sender filene til kontaktperson på biblioteket og har løpende dialog om nettsiden.

Redaktøren har løpende kontakt med indekseringsorganisasjoner m.v. (Embase/Scopus, Norart, DOAJ (Directory of open access journals), EBSCO, …).

Nåværende redaktør bistår gjerne i en overgangsperiode, med nært samarbeid spesielt i arbeidet med det første nummeret. Interesserte kan kontakte nåværende redaktør for nærmere informasjon (trond.p.flaten@ntnu.no).